Predkladacia správa

Materiál „Systém finančného riadenia Európskeho poľnohospodárskeho fondu pre rozvoj vidieka“ predkladá na rokovanie vlády SR Ministerstvo pôdohospodárstva SR na základe vlastnej iniciatívy.
Predkladaný dokument predstavuje v poradí už druhý koncepčný materiál týkajúci sa finančného riadenia Spoločnej poľnohospodárskej politiky v podmienkach Slovenskej republiky. Nepriamo tak nadväzuje na materiál „Systém finančného riadenia Európskeho poľnohospodárskeho záručného fondu“, ktorý bol vládou SR vzatý na vedomie 21. februára 2007 pod číslom UV-3061/2007. 
Potreba vypracovania koncepčného materiálu vo vzťahu k financovaniu výdavkov z Európskeho poľnohospodárskeho fondu pre rozvoj vidieka (EPFRV) vyplynula najmä z/zo:
1)	prijatia nových európskych nariadení, a to:
•	nariadenia Rady (ES) č. 1290/2005 o financovaní Spoločnej poľnohospodárskej politiky;
•	nariadenia Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka (EPFRV);
•	príslušných implementačných nariadení k obom vyššie uvedeným základným nariadeniam;
2)	zmeny týkajúcej sa finančného riadenia a finančných tokov plynúcich z poľnohospodárskych fondov EÚ pre Slovenskú republiku, kde sa počnúc rozpočtovým rokom 2007 finančné prostriedky z EPFRV prvotne sústreďujú na osobitnom mimorozpočtovom účte Ministerstva pôdohospodárstva SR na rozdiel od predchádzajúceho stavu, kedy boli finančné prostriedky z rozpočtu EÚ zasielané na osobitný mimorozpočtový účet Ministerstva financií SR;
3)	ukončenia financovania sektorového operačného programu Poľnohospodárstvo a rozvoj vidieka v roku 2008, ktorý je v súčasnosti finančne riadený prostredníctvom Ministerstva financií SR na základe Koncepcie finančného riadenia štrukturálnych fondov a nevyhnutnosti definovania nového koncepčného dokumentu pre Program rozvoja vidieka SR 2007 – 2013.
Vzhľadom na skutočnosť, že EPFRV sa už neradí medzi štrukturálne fondy EÚ, má vlastné pravidlá a postupy týkajúce sa financovania svojich opatrení, ktoré sú odlišné od pravidiel a postupov štrukturálnych fondov, Ministerstvo pôdohospodárstva SR sa stalo po dohode s Ministerstvom financií SR garantom finančného riadenia EPFRV.
Predkladaný systém finančného riadenia EPFRV je preto spracovaný v podobe navrhnutej Ministerstvom pôdohospodárstva SR a vymedzuje základné princípy organizačného zabezpečenia, rozpočtovania a financovania jednotlivých opatrení EPFRV. 
Akúkoľvek aktualizáciu tohto materiálu zabezpečí Ministerstvo pôdohospodárstva SR po predchádzajúcej konzultácii so subjektmi zapojenými do procesu finančného riadenia EPFRV.
Predkladaný materiál nemá dopad na štátny rozpočet a ani negatívny vplyv na podnikateľskú sféru, životné prostredie a zamestnanosť.